***Instituția:*** UNIVERSITATEA CREȘTINĂ PARTIUM

***Facultatea:*** de Litere și Arte

***Domeniul de masterat:*** Limbă și Literatură

***Programul de studii (specializarea):*** Multilingvism și multiculturalitate

## Obiectivele programului de masterat *Multilingvism și Multiculturalitate*

**Departamentul de Limbă și Literatură** a contribuit încă de la începuturi la îndeplinirea misiunii asumate de universitate prin **formarea** **de specialiști**, prin asumarea unui **rol socio-cultural** din regiune, prin **cercetări** cu orientare regională și transfrontalieră, prin promovarea pe plan social a **valorilor creștine europene.**

Programul de masterat ***Multilingvism și multiculturalitate*** se încadrează armonios în construcţia Universităţii Creştine Partium, constituind unul dintre pilonii de bază pentru studiile cu profil filologic. Promovând un pachet de programe atractive, atent concepute, de tip european, specializarea noastră oferă absolvenţilor şanse reale de a-şi găsi locuri de muncă în multiple şi diverse domenii. Obiectivele strategice ale programului de masterat de *Multilingvism și multiculturalitate*, corelate cu cele ale Universităţii Creştine Partium în ansamblul ei, constă în:

* formarea de specialişti competitivi pe piaţa naţională şi internaţională a muncii în domeniul limbii și culturii engleze, maghiare, germane, învăţământului și a acţiunilor cultural-educative, precum și în domeniul resurselor umane, traductologiei etc.;
* perfecţionarea procesului instructiv-educativ al masteranzilor;
* promovarea cercetării ştiinţifice de profil cu grad înalt de competitivitate pe plan naţional şi internaţional;
* realizarea unui permanent transfer de cunoştinţe de specialitate spre societate, mediile culturale locale, naţionale şi internaţionale.

Mediul socio-economic şi cultural din zona noastră geografică se află în plină dezvoltare, astfel încât necesarul de instrucţie de specialitate poate fi în bună măsură prognozat. După integrarea ţării noastre în Uniunea Europeană au început să se deruleze în această regiune – şi nu numai – numeroase programe menite să alinieze viaţa noastră socială şi culturală la *acquis*-ul comunitar – proces în care Programul de masterat Multilingvism și multiculturalitate din cadrul Departamentului de Limbă și Literatură a Universităţii Creştine Partium poate media, ba chiar contribui în mod proactiv, la implementarea experienţei europene într-un mare număr al domeniilor de interes social, educaţional şi cultural.

Pentru a asigura absolvenţilor noştri un acces neîngrădit şi o rapidă integrare pe piaţa forţei de muncă, atât Universitatea Creştină Partium în ansamblul ei, cât şi Departamentul de Limbă și Literatură îşi elaborează strategiile în funcţie de realităţile şi fluctuaţiile acestei pieţe. Studiile noastre interne privind capacitatea de integrare la locul de muncă confirmă faptul că absolvenţii noştri corespund în proporţie însemnată exigenţelor pieţelor interne şi internaţionale. Mulţi dintre ei se străduiesc în paralel să-şi continue studiile postuniversitare (masterat, doctorat) şi – fapt remarcabil – majoritatea dintre ei păstrează după absolvire contactul cu membrii departamentului – o relaţie profesională şi interumană forjată în decursul anilor de studii.

Realizarea unui curriculum interdisciplinar, adaptat la cerințele pieței muncii naționale și internaționale, precum și axat pe cercetare ştiinţifică de profil, oferă oportunităţi de continuare a studiilor pentru studenţii universităţii noastre, absolvenţi ai programului de masterat *Multilingvism și multiculturalitate*,la studii de doctorat.

Alte avantaje ale programului de masterat:

* Corelarea pregătirii cu cercetarea, contribuind la valorificarea directă a rezultatelor cercetării în procesul didactic.
* Corelarea pregătirii cu nevoile pieţei muncii, dezvăluind forme şi modalităţi concrete de aplicabilitate în domeniile socio-culturale, turistice, resurselor umane, traductologie.
* Aprofundarea domeniilor ce intră în structura curriculară al programului de masterat prin realizarea unor studii şi cercetări bazate pe abordări interdisciplinare.
* Dezvoltarea capacităţii de cercetare în domeniul filologic.
* Formarea unor competenţe complementare de valorificare a pregătirii de bază în diferite domenii de activitate ale sferei cunoaşterii filologice.
* Deschiderea de noi posibilităţi de continuare a studiilor şi lărgirea posibilităţilor de angajare a absolvenţilor prin propunerea unui curriculum compatibil cu tematica programelor de studii aprofundate din diferite universităţi europene.
* Asigurarea posibilităţii parcurgerii modulului de pregătire psihopedagogică pentru absolvenţii care doresc să lucreze în învăţământ.

În vederea îndeplinirii misiunii asumate, prin derularea programului de master *Multilingvism și Multiculturalitate*, se realizează următoarele obiective specifice:

1. În domeniul activităţii didactice:

*În domeniul limbii*

* Conștientizarea existenței universaliilor limbii, cunoașterea componentelor unui sistem lingvistic, conștientizarea modului cum un sistem lingvistic este pus in uz, cunoașterea funcțiilor limbajului, aplicarea unor metode consacrate in cercetarea lingvistică;
* Înțelegerea momentelor esențiale din evoluția limbii, in raport cu dezvoltarea societății și familiarizarea cu principalele direcții de dezvoltare a lingvisticii;
* Cunoașterea distincțiilor funcționale dintre unitățile comunicaționale; însușirea unor concepte operaționale specifice;
* Conștientizarea rolului comunicării interculturale in viața socială, pe toate palierele acesteia; fundamentarea unei pregătiri de specialitate cu valoare operaţională, concretizată în formarea unor competenţe personale şi profesionale care să asigure reuşita în carieră,
* Formarea deprinderilor de adecvare a enunțurilor orale și scrise la specificul contextului de comunicare, priceperea de a vorbi in diverse situații de comunicare, respectând normele lingvistice, ortografice și pragmatice in vigoare ale limbii germane/engleze/maghiare.
* Fundamentarea integrării profesionale prin pregătirea studenţilor să devină specialişti în limbile engleză/germană/maghiară în învățământ, instituţiile administraţiei publice centrale şi locale, organizaţii nonguvernamentale, în unităţi economice publice sau private, în mass-media.
* Formarea unor specialişti cu pregătire superioară în domeniul limbii și literaturii engleze/germane/maghiare, în concordanţă cu standardele recunoscute pe plan internaţional,

*În domeniul literaturii*

* Aprofundarea prin analiză și interpretare a unor texte literare;
* Cunoașterea celor mai importante probleme ale reflecției teoretice asupra literaturii;
* Înțelegerea evoluțiilor istorice și culturale ale ideilor generale asupra fenomenului literar;
* Aprofundarea unor cunoștințe de bază despre paradigmele culturale europene și utilizarea adecvată a conceptelor fundamentale ale poeticii postmoderne;
* Interferențe culturale în spațiul european.

2. În domeniul cercetării ştiinţifice:

* realizarea unui transfer reciproc de cunoştinţe între Departamentul de Limbă și Literatură şi diferitele organizaţii, instituţii, firme locale prin acţiuni de cercetare fundamentală şi aplicată, contribuind la dezvoltarea regiunii noastre,
* participarea la programe de cercetare ştiinţifică naţionale şi internaţionale, la proiecte promovate de UE cu teme prioritare din domeniul filologiei,
* valorificarea rezultatelor cercetării ştiinţifice prin contracte şi publicaţii de specialitate din ţară şi din străinătate, în reviste de specialitate recunoscute de către CNCSIS sau incluse în baze de date internaţionale.

3. În domeniul pregătirii continue:

* încurajarea şi pregătirea absolvenţilor să participe la studii postuniversitare, la programele de doctorat,
* sprijinirea specialiştilor, a tinerilor cercetători să participe la stagii de documentare, conferinţe, simpozioane, schimburi de experienţă şi călătorii de studiu în ţară şi în străinătate,
* atragerea în procesul de învăţământ şi în activitatea de cercetare a unor specialişti cu renume în domeniul filologiei, a unor practicieni cu o bogată experienţă în acest domeniu.

Alinierea la standardele europene a procesului de învăţământ se realizează prin îmbinarea teoretică si practică a misiunii didactice cu cea de cercetare ştiinţifică. Misiunea de cercetare se realizează contribuind prin rezultatele obţinute la dezvoltarea ştiinţelor filologice în general, şi a cunoştinţelor privind limba și literatura germană/engleză/maghiară în special. Planul de învăţământ şi programele analitice sunt astfel concepute încât să acopere în totalitate aceste deziderate, prin studiul disciplinelor fundamentale şi a celor de specialitate. Astfel, atât cadrele didactice cât şi masteranzii sunt sprijiniţi şi stimulaţi să participe la diferite programe de cercetare ştiinţifică, simpozioane, conferinţe ştiinţifice atât în mod colectiv cât şi individual.

În concluzie, programul de master *Multilingvism și Multiculturalitate* asigură formarea de competenţe cognitive, aplicativ-practice şi de cercetare filologică în concordanţă cu standardele naţionale şi internaţionale, așa cum rezultă din planul de învățământ și din fișele disciplinelor.